钦定古今图书集成/明伦汇编/官常典/第755卷 > 王家祯〈子元炌〉
## 钦定古今图书集成/明伦汇编/官常典/第755卷 > 王家祯〈子元炌〉

按《明外史》本传：“家祯，长垣人，万历三十五年进士。天
启五年，历官右佥都御史，巡抚甘肃。松山部长银定、
歹成扰西鄙二十馀年，自家祯受任，三犯三却之，先
后斩首五百四十。擢户部右侍郎，转左。崇祯元年二
月摄部事，边饷不以时发。至七月，辽东兵鼓噪，巡抚
毕自肃自缢死。帝大怒，削家祯籍。寻叙甘肃功，复其”
冠带。九年七月，京师被兵，起兵部左侍郎。未几，总理
卢象昇入卫，命家祯以本官兼右佥都御史，总理河
南、湖广、山西、陕西、四川、江北军务，代象昇讨贼。会河
南巡抚陈必谦罢，即命兼之。中州贼为象昇、必谦所
蹴，势少衰。及两人去，诸将左良玉、陈永福、罗岱等彼
此观望。马进忠等复蔓南阳，家祯督将士会剿，贼不
敢大逞。而楚人在朝者言“家祯高卧汴梁，置全楚度
外。”帝下诏切责，乃遣兵救襄阳，大战牌楼阁，亦不能
大创。其冬，家丁鼓噪，烧开封西门。家祯暮夜自外归
慰，论加犒赏，发往南阳讨土寇杨四，乃定。杨四者，舞
阳剧盗也，与其党郭三海、侯驭民等降于陈必谦。既
而复叛，大为南阳、汝宁患。南阳同知万年策与监纪
推官汤开远诸将，良玉及牟文绶等连破之，四焚死。
驭民、三海亦为参将陈永福、副将龙在田、守备刘洪
起等所破擒，土寇略定。是时流贼尽趋江北，留都震
惊。良玉既平，四往援，击走贼湖北。给事中罗志儒言：
“家祯奉命讨安庆贼，未尝一出中州。”帝以家丁之变，
已心轻之，而给事中锺斗亦上疏请更总理，家祯遂
称病。帝难其代，不许。至四月，以总理授熊文灿，令家
祯专抚河南。文灿未至，会安庆告警，诏遣良玉赴援。
家祯以中原方急守，便宜不遣。其秋，刘国能等犯开
封，裨将李春贵等战没。家祯拒守，贼乃去败。书闻，令
所司议罪。文灿亦已至军，乃落职闲住。十七年，李自
成陷京师，遣兵据长垣，设伪官。家祯谋举兵诛之，未
发，为贼所觉，与子元炌并自经死。